**1-tema. Qaraqalpaq tili pániniń maqset hám wazıypaları. “Mámleketlik til haqqında”ǵı Qaraqalpaqstan Respublikası nızamları**

**Jobası:**

1. Pánniń maqseti hám wazıypaları

2.Til- ruwxıylıq aynası

3.Qaraqalpaq tiliniń rawajlanıwı

**1.Pánniń maqseti hám wazıypaları**

Demokratiyalıq jámiyette jas áwladtı erkin pikirley alatuğın jetik insan sıpatında tárbiyalawda qaraqalpaq tili pániniń roli júdá úlken.

Qaraqalpaq tili pániniń maqseti hám wazıypaları qánige emes fakultetlerdiń studentlerin qaraqalpaq tilinde durıs, qátesiz jazıwğa, durıs sóylewge hám pikirlewge úyretiwden ibarat.

Respublikamızda tálim beriwdi rawajlandırıw barısında alıp barılıp atırğan isler kadrlar tayarlawdıń milliy dástúrleri talapları tiykarında mazmunı jağınan jańa oqıw dástúrleri hám sabaqlıqlar islewge qaratılmaqta. Mámleketlik til biyligine iye bolğan qaraqalpaq tilin oqıtıw búgingi kúnniń dáwir talaplarına juwap beretuğın dárejege jetkeriw áhmietli wazıypa bolıp esaplanadı.

Ğárezsizlikke eriskennen soń qaraqalpaq tiliniń latin jazıwına tiykarlanğan jańa álipbesi, onıń imla qağıydalarınıń islenip shığılğanlığı, is júrgiziwdiń mámleketlik tilde alıp barılıp atırğanlığı, sonlıqtan barlıq qánigeliklerdiń ózbek, rus, qazaq toparlarında qaraqalpaq tilin puxta ielew zárúrliklerin keltirip shığarmaqta. Soğan baylanıslı QMUda qaraqalpaq tilin mámleketlik til sıpatında úyretiwge qaratılğan oqıw dástúri dúzilip, sonıń tiykarında hár bir akademiyalıq topar ushın is bağdarlamaları islep shığıldı.

Dástúrdiń tiykarğı maqseti studentlerdiń qaraqalpaq tilinen ielegen bilim hám kónlikpelerin bekkemlew hám keńeytiw, tańlağan qánigelikleri átirapında mámleketlik tildi puxta ielewine járdemlesiw, olardıń sózlik xorın kásiplik atamalar menen bayıtıw, qaraqalpaq tilinen joqarı dárejede awızeki sóylew sawatlılığın támiyinlewge erisiwden ibarat. Usı kóz-qarastan oqıtıwshı hám talaba aldına qatar wazıypalar qoyadı. Bular: kúndelikli turmısında qaraqalpaq tilinde erkin sóyley alıwı hám jaza alıwı, qánigeligine baylanıslı túrli temalarğa tekst dúze alıwı, onı ózgerte biliwi, awdara alıw uqıplılıqların qáliplestiriwdi názerde tutadı. Oqıw dástúrin dúziw barısında awızeki sóylesiwler dógereginde zárúrli grammatikalıq bilimler beriw, awızeki hám jazba sawatlılığın ósiriw, túrli tiptegi tekstlerdi erkin dúze alıw kónlikpelerin qáliplestiriw wazıypası qoyılğan.

Dástúrdi dúziwde joqarı tálimde mámleketlik tildi oqıtıwdıń zamanagóy texnologiyası inabatqa alındı hám studentlerdiń akademiyalıq licey hám kolledjlerde qaraqalpaq tiliniń ielewleri shárt bolğan bilimler kólemi dárejesine tiykarlanadı.

Qaraqalpaq tiline tán bolğan til semyası hám toparı, qaraqalpaq tiliniń fonetikası hám morfologiyası, qaraqalpaq tiliniń gáp qurılısın, qaraqalpaq tilinde seslerdi hám sózlerdi durıs aytıwdı, qaraqalpaq tilinde sintaksislik jaqtan durıs gáp dúze alıwdı, qánigeligine baylanıslı gáp dúziw hám óz qánigeligi sheńberinde pikirlerin qaraqalpaq tilinde bayanlap bere alıwı kerek.

Awızeki hám jazba túrde qaraqalpaq tiliniń grammatikalıq qağiydaların qollana alıw, óz qánigeligi boyınsha qaraqalpaq tilinde maqala, gúrrińler tayarlawda sózliklerden paydalana alıw;

- sózlerdi orınlı qollana biliw, oqıw hám miynet iskerligi dáwirinde qaraqalpaq tilinde qarım-qatnas jasaw, jeterli dárejede awızeki hám jazba sawatlılıqqa iye bolıw;

- Qaraqalpaq tiliniń barlıq uslublarında berilgen temalardı úyreniwde óz bilim hám kónlikpelerin qollanıw, qaraqalpaq tilinde is júrgiziw kónlikpelerin qáliplestiriw, óz qánigeligi tarawında kitap, maqalağa pikir jaza alıw yaki óz pikirin qaraqalpaq tilinde ayta alıw kónlikpesine iye bolıw lazım.

Sonday-aq, qaraqalpaq tili pániniń mámleketlik til sıpatında qaraqalpaq tiliniń awızeki hám jazba normalarin tolıq ózlestiriwi, onıń sóz baylığınan grammatikalıq bilimler tiykarında durıs paydalana biliw, kúndelikli sóylesiw barısında, woz qánigeligine baylanıslı temalarda qaraqalpaqsha erkin sóylese alıw zárúr. Soğan baylanıslı Qaraqalpaq tili páninen tómendegishe talaplar qoyılğan:

- ulıwma hám orta arnawlı kásip-oner tálimi negizinde qaraqalpaq tiliniń fonetikası, grammatikası boyınsha ielegen bilimlerin tolıqtırıwı hám rawajlandırıwı:

- Qaraqalpaq tiliniń sóz baylığinan gáp dúze alıwı há onı sóylew uslubında durıs qollana biliwi;

- kásiplik atamalardı túsindiriwi, olardı qánigeligine baylanıslı temalarda erkin qollana alıwı;

- milliy hám ulıwma insanıy qádiriyatlar, qánideligine baylanıslı temalarda tekstler dúze alıwı há tekstlerdi awdarma jasay alıwı;

- qaraqalpaq xalqınıń tariyxı, dástúrleri, úrip-ádetleri, ğárezsiz mámleketimizdiń siyasiy-ekomomikalıq rawajlanıwı haqqındağı túrli sóylesiw payıtlarında qaraqalpaqsha erkin qatnas jasawğa kirise alıwı;

- qánideligine baylanıslı ilimiy atamalardı durıs oqıw, mánisin túsindire biliwi, gáplerdi sintaksislik jaqtan durıs dúzip biliwi hám ámelde qollana alıwı;

- óz pikirin awızeki hám jazba túrde qaraqalpaq tiliniń grammatikalıq qağıydaları, normalarına tiykarlanıp erkin bildire alıwı;

- óz gánigeligi boyınsha sózliklerden paydalanğan halda maqala, rasmiy hújjetlerdi tayarlay biliwi;

- mámleketlik tilde jeterli jazba sawatlılıqqa iye bolıwı, is júrgiziw kónlikpelerin túsinip oqıwı, onı awdarma isley alıwı;

- qaraqalpaq tiliniń sózlik baylığı hám qánigelik atamalarınan orınlı paydalanıwı, olar járdeminde óz pikir-usınısların bayanlay alıw tájiriybesine iye bolıwı zárúr.

**Qaraqalpaq tilin oqıtıwdağı jańa texnologiyalar**

Tálimniń joqarğı basqıshında qaraqalpaq tilin oqıtıwdıń mazmunı jáne de tereńlestiredi. Bunda burınraq mektepte alınğan bilimlerdi bekkemlew jolınan barılmaydı, kerisinshe listey hám kolledjde ielegen bilimleri tiykarında isleytuğın qánigelikleri átirapında baylanıslı sóylewdi ósiriw názerde tutıladı. Qaraqalpaq tili tálimi mazmunın talabalardıń sóylew sawatlılığın, grammatikanı oqıtıw arqalı emes, bálki turmıs hám miynet iskerligindegi sóylesiwdiń shegarasın jáne de keńeytiw, qánigelikke seykeslestirilgen halda qaraqalpaqsha sóylesiwdi tıńlaw, oqıw hám jazıw kónlikpelerin ulıwmalastırıp úyretiw menen ajıralıp turadı. Bunda ilimiy kórkem ádebiyatlarda oqıp, túsiniwi, qánigeligi boyınsha tekst dúziw, hújjetler dúziw, forması hám mazmunı jağınan ózgertiw, basqa sóylew uslubına kóshire alıw sıyaqlı quramalı talaplar qoyıladı. Bul óz náwbetinde talabalardıń qaraqalpaq tiliniń imkaniyatlarınan qanshelli durıs hám keń paydalana biliwlerine, ásirese, leksikalıq hám uslublıq imkaniyatlarınan orınlı paydalana alıwdı qanshelli puxta ózlestirgenliklerine baylanıslı boladı. Bulardıń barlığı tálimniń joqarı basqıshında qaraqalpaq tilinen beriletuğın bilimniń kúndelikli turmısqa baylanıslılığı, keńligi hám qızıqlılığı, oqıtıw usılınıń zamanagóyligi, audio-vizual qurallarınıń nátiyjeli qollanılıwı menen támiyinlenedi.

**2.Til- ruwxıylıq aynası**

Ózbekistan Respublikası Birinshi Prezidenti İ.A.Karimov aytqanınday: “Ruwxıy dùnya insanǵa ana súti, atanıń úlgisi, babalarımızdıń wásiyatı menen birge sińedi. Ana tiliniń ullı áhmiyeti sonnan ibarat bolıp, ol ruwxıy dúnya belgisi sıpatında adamlardı jaqınlastırıp jámlestiredi”. Bul pikirde tildiń adam ómirindegi, jámiyettegi ornı, onıń atqaratuǵın xızmeti tolıq ashıp berilgen. Haqıyqatında da, tilsiz jámiyetlik turmıs tarawlarınıń rawajlanıwın, ondaǵı jetiskenliklerdi, toplanǵan materiallıq ham ruwxıy baylıqlardı kóz aldımızǵa keltiriw qıyın. Sonlıqtan da hár bir xalıqtıń, millettiń óz ana tilin tereń úyreniwi, izertlewi, tazalıǵın saqlawı, onıń rawajlanıwı ushın úles qosıwı minnetli wazıypalarınıń biri.

Til - adamzat jámiyeti menen birge payda bolıp, ol birge jasap rawajlanıp kiyatırǵan tariyxıy qubılıs. Til adamlardıń qatnas quralı. Mine, sonlıqtan da adamlar tildiń qalay payda bolǵanlıǵınıń mánisin ùlken qızıǵıwshılıq penen bilgisi keledi. Tildiń payda bolıwı tuwralı sóz etkende, eń birinshi eki tùrli máseleni bir-birinen ajıratıp alıw tiyis. Birinshisi ulıwma adam balası tiliniń shıǵıwı yaǵnıy eń dáslep adamnıń sóylewdi, oyın, pikirin ekinshi bir adamǵa jetkeriwdi úyrengenligi tuwralı másele, ekinshi jeke, ayırım tillerdiń, máselen, nemis, ingliz, rus, francuz, yapon tilleriniń payda bolıwı tuwralı másele. Bul eki máseleni bir-biri menen shatastırmaw kerek. Sebebi, adamzat tiliniń payda bolıwı eń áyyemgi zamanǵa - adamlardıń haywanlar dúnyasınan bólinip shıǵıw zamanına, eń áyyemgi adamlardıń payda bolıw zamanına barıp tireledi. Al, jeke tillerdiń tuwısqan tiller toparlarınıń payda bolıwı ulıwma adamzat tiliniń payda bolıw zamanınan bir qansha keyingi dáwirde boldı.

Til - bul adamlar ortasında qarım-qatnas jasawda eń áhmiyetli quralı. Bunday “qural” xızmetinde til tek jámiyette, kópshilik ortasında ǵana pikir alısıp, bir-birin túsiniwi ushın jumsaladı. Sóylesiw, pikir alısıw bir jámiyette jasawshılar ortasında ǵana boladı. Adam bar jerde tilde boladı, adamzat jámiyeti payda bolıwı menen bir waqıtta tilde payda bolǵan. Jámiyet bolmaǵan jerde til, til bolmaǵan jerde jámiyet bolmaydı. Adamnıń, tildiń, jámiyettiń payda bolıw dáwiri bir waqıttı óz ishine qamtıydı. Sebebi olardıń birisiz ekinshisi bolıwı mumkin emes. Solay etip, til jámiyetlik qubılıs bola otırıp, ol basqa barlıq jámiyetlik qubılıslardan ayırılıp turadı. Til de basqa jámiyetlik qubılıslar sıyaqlı jámiyet ushın xızmet etedi. Sonıń menen birge tildiń jámiyetlik xızmeti menen órisi qálegen basqa jámiyetlik qubılıslardan sheksiz eken.

Til jámiyet ushın xızmet etkenlikten sol jámiyettiń rawajlanıwı menen birge rawajlanadı, jámiyette bolǵan ózgerisler, janalıqlar tilde de óz kórinisin tabadı. Biraq jámiyet ózine tán rawajlanıw nızamlarına, al til ózine tán bolǵan rawajlanıw nızamlarına iye boladı. Ol nızamlar bir-birine sáykes kele bermeydi.

**Tapsırma.** Tildiń jámiyetlik xızmeti haqqında aytıp beriń.

**Ana tilime**

Jıraw seni báygi atınday baplaǵan,

Sheshenler dawda shıntlapseni taplaǵan,

Alpamıslar uran etip urısta,

Berdaq seni qural etip saplaǵan.

Bayterekseń ósken góne tamırdan,

Dilwarlıǵıń qıl suwırǵan qamırdan,

Qaraqalpaqtıń kewil qusı sayrasa,

Sóz qıysını ǵáziyneńnen tabılǵan.

Irasgóyseń durısın aytqan ańqıldap,

Sahrayısań qattı dawıs shańqıldaq,

Jalǵan sóylep jaǵınıwdı bilmeyseń,

Sıbırlasań ǵazlar úrker ǵańqıldap.

Men teńeymen seni jegen nanıma,

Uwız bergen ruwxıń singen qanıma,

Es bilgeli til jatırqap kórmedim,

Biraq sen dım jaqınsań-aw janıma

Sazǵa qossam hawalaǵan alasar,

Ilme sultan sulıwlıǵıń jarasar,

Qanday jaqsı aǵayinniń kópligi

“Jaqınbız” dep saǵan kóp til talasar.

Ana tilim, sen-basqadan ayırmam,

Sen turǵanda men de ádewir shayırman.

Sonsha qatal súrginlerde joǵalmay,

Bul kúnlerge jetkenińe qayılman. (I.Yusupov)

**Sorawlarǵa juwap beriń.**

1. Qosıqtı oqıp, mazmunın sóylep beriń.
2. Qosıqta qaraqalpaq tiliniń sózlik baylıǵı qalay sáwlelengen?

**Teoriyalıq maǵlıwmatlar**

**3.Qaraqalpaq tiliniń rawajlanıwı**

Qaraqalpaq ádebiy tiliniń rawajlanıw tariyxı XX ásirden baslanadı. Bul dáwirde qaraqalpaq xalqınıń jámiyetlik-siyasiy turmısında, ekonomika hám mádeniyatında úlken ózgerisler boldı. Bul ózgerisler qaraqalpaq tiliniń rawajlanıwına keń múmkinshilikler tuwdırdı. Tildiń jámiyetlik xızmeti keńeydi.

Qaraqalpaq tiliniń awızeki sóylew hám jazba túrleri onıń arqa hám qubla dialektlik ózgeshelikleri tiykarında, kóbirek arqa dialektke tiykarlanıp qáliplesti. Ádebiy tildiń bul eki túri házirgi waqıtta xalıqtıń hár turli turmıs tarawlarında, is júrgiziw, kórkem ádebiyat, ilimiy-texnikalıq ádebiyatlar, gazeta-jurnal, teatr, radio-televidenie hám t.b. tarawlarda keń qollanıladı.

Qaraqalpaq tiliniń milliy jazıwı 1928-jılǵa deyin arab álipbesi tiykarında júrgizildi. 1924-jıldan baslap “Birinshi adım”, ”Iqtıyarlı qaraqalpaq” gazetaları, 1925-jılları basılıp shıqqan mektep sabaqlıqları, 1930-jıllardan baslap “Jetkinshek” gazetaları tilimizdiń rawajlanıwında dáslepki adım boldı.

Qaraqalpaq ádebiy tili óziniń rawajlanıw barısında tórt álipbege iye boldı. 1924-1928-jılları arab grafikasına, 1928-1940-jılları latın grafikasına,1940- jıldan baslap rus grafikasına tiykarlanǵan álipbe hárekette boldı.

Qaraqalpaqstan Respublikası 1994-jıldıń 26-fevralında latın jazıwına tiykarlanǵan jańa álipbesin qabıl etti. Qabıl etilgen jańa álipbeniń quramı 32 háripten ibarat bolıp, qaraqalpaq tiliniń ózine tán seslik ózgesheligin bildiretuǵin 5 háribi ( á , ǵ , ń , ó , ú) ústin belgisi menen, 1 hárip (sh) háripler birikpesi túrinde alındı.

Jańa álipbege tiykarlanǵan imla qaǵıydaları Qaraqalpaqstan Respublikası Ministrler Keńesiniń 1995-jıl 30-dekabrdegi qararı menen tastıyıqlandı hám 1996-jılı “Bilim” baspasında kitapsha bolıp basılıp shıqtı.

Qaraqalpaq tiliniń rawajlanıwı, tiykarınan, eki túrli jol: ishki múmkinshilikler hám sırtqı tásir arqalı iske asadı.

Qaraqalpaq tiliniń leksikası óziniń múmkinshiliklerin paydalanıw arqalı tómendegi jollar menen rawajlanadı:

1. Burınnan qollanılıp júrgen túpkilikli sózlerdiń mánisi keńeyip, jańa mánige iye boladı. Mısalı: miynet, awdarıspaq, qatnas, jarıs, gúres, baylanıs, bay, jol, t.b;

2. Burınnan qollanıp kiyatırǵan sózlerimizdi termin retinde paydalanıw jolı menen, Mısalı: ses, buwın, túbir sóz, sóz dizbegi, baspaxana, t.b.;

3. Awdarma jasaw arqalı, Mısalı: shıǵarma,húrmet taxtası, kúndelik, t.b.

Sońǵi dáwirde qaraqalpaq tiliniń mámleketlik til retinde nızamlastırılıwı tildiń rawajlanıwına jáne de úlken tásir jasadı. Qaraqalpaq tili usı aymaqtaǵı basqa millet mekteplerinde mámleketlik til retinde oqıtılatuǵın boldı. Bul jaǵdaylar qaraqalpaq tiliniń jámiyetlik xızmetiniń jáne de artatuǵınlıǵınan dárek beredi.

**3. Qaraqalpaqstan Respublikası “Mámleketlik til haqqında”ǵı Nızamınıń mzmunı haqqında**

Qaraqalpaq hám ózbek tilleri Qaraqalpaqstan Respublikasınıń mámleketlik tili bolıp tabılıwı haqqındaǵı normalar Qaraqalpaqstan Respublikası Konstituciyasınıń 4-statyasında hám Qaraqalpaqstan Respublikasınıń «Mámleketlik til haqqında»ǵı Nızamınıń 1-statyasında belgilengen.

Ana tilimizge baylanıslı eń tiykarǵı hám áhmiyetli nızam hújjetlerinen biri bolǵan Qaraqalpaqstan Respublikasınıń «Mámleketlik til haqqında»ǵı Nızamı jańa redakciyada 1996-jıl 19-sentyabr kúni qabıl etilgen bolıp, 24 statyadan ibarat, usı kúnge shekem 2 márte, 2010-jıl 28-dekabrde hám 2021-jıl 30-iyunde ózgeris hám qosımshalar kirgizilgen.

Nızamnıń 2-statyasında qaraqalpaq hám ózbek tillerine mámleketlik til statusınıń beriliwi respublika aymaǵında jasap atırǵan milletler hám xalıqlardıń óz ana tilin paydalanıwında konstituciyalıq huqıqların kemsitpewi haqqında, 5-statyasında Qaraqalpaqstan Respublikası mámleketlik tilde háreket etetuǵın mektepke shekengi balalar mákemelerin dúzıw, al milliy toparlap tıǵız jasap atırǵan orınlarda olardıń tillerinde de mektepke shekemgi bilimlendiriw shólkemlerin dúziwdi támiyinlewi belgilengen.

Al 6-statyasında Qaraqalpaqstan Respublikasında jasap atırǵan puqaralar oqıw tilin erkin tańlaw huqıqına iye ekenligi, Qaraqalpaqstan Respublikası mámleketlik tilde, sonday-aq, zárúrligi menen múmkinshiligine qarap basqa da ayırım tillerde, ulıwma, kásip-texnikalıq, orta arnawlı hám joqarı bilim alıwdı támiyinleytuǵınlıǵı belgilengen.

Nızamnıń 7-statyasında mámleketlik tildiń rásmiy háreket etiw salalarında qaraqalpaq hám ózbek tilleriniń qollanılıp atırǵan ilimiy qádeleri hám normaları saqlanıwı belgilengen bolsa, 24-statyasında Qaraqalpaqstan Respublikasında mámleketlik yamasa basqa da tillerge mensinbey yamasa qaslıq penen qatnas jasaw qadaǵan etiliwi, puqaralardıń qarım-qatnas, tárbiya hám oqıw tilin tańlap alıw huqıqın ámelge asırıwına tosqınlıq jasawshı adamlar nızam hújjetlerine muwapıq juwapker bolıwı belgilep qoyılǵan.

**Soraw hám tapsırmalar:**

1. ”Til qalay payda bolǵan?” temasında sáwbetlesiń.

2.“Til-qarım-qatnas quralı” temasında erkin pikir jazıń.

3.Ana tili haqqında jazılǵan kimlerdiń qosıqların bilesiz?

**PAYDALANÍLǴAN ÁDEBIYATLAR**

1. O‘zbekiston Respublikasining 1995-yil 21-dekabrda yangi tahrirda qabul qilingan “Davlat tili haqida”gi Qonuni.

2. Allaniyazova Sh.,Táńirbergenov J. Qaraqalpaq tilin woqıtıwda innovaciyalıq texnologiyalar. Nókis, Bilim, 2015

3. Dáwletov A. Házirgi qaraqalpaq tili. Fonetika. Nókis, 1999.

4. Qudaybergenov M, Babajanov F, Xojanov Sh, Seytqasımov D, Jaksimova U. Mámleketlik tilde is júrgiziw, G’afur G’ulom nomidagi bosma poligraf ijod uyi, Тоshkent, 2021, 430 б (amaliy qo’llanma)*.*

5. Қарақалпақ тилиниӊ түсиндирме сөзлиги. I,II,III,IV томлар. Нөкис, «Қарақалпақстан», 1982-1992.